Fundargerð fundar foreldraráðs leikskólans Akra

**Fundartími: miðvikudagur 10. febrúar kl. 12**

**Fundarstaður: Teams**

**Fundarmenn: Helga Rut Eysteinsdóttir, Hildur Edda Grétarsdóttir, Daði Rúnar Pétursson, Guðlaugur Kristmundsson og Kristín Hemmert Sigurðardóttir (starfandi leikskólastjóri).**

Þriðji fundur foreldraráðs samkvæmt starfsáætlun 2020-2021. Efirtalin mál voru til umræðu:

1. **Húsnæði og aðbúnaður**

Helga opnar á umræðu um hefðbundin mál hvað húsnæði og aðbúnað varðar og hvort eitthvað nýtt sé í þeim málum. Kristín talar um að það sé loksins komin ný hurð á Mýri sem nokkur bið hafi verið eftir. Annað varðandi húsnæði er t.d. þetta reglulega viðhald sem þarf að vera, eins og málningarvinna og almennt viðhaldd. Það hefur komið upp smá leki í fataklefa á Lyngi og Móa og einnig í salnum svo dæmi séu tekin. Kristín ber húsverði leikskólans vel söguna en hann hefur verið mjög liðlegur og hefur dyttað að því jafnóðum sem upp hefur komið. Gardínur á deildir eru væntanlegar þar sem sólin á það til að skína mikið inn og trufla börnin.

Hún nefnir í framhaldi af þessu að rafmagnsbílastæðin fyrir framan leikskólann séu hálfgerð ráðgáta en eru allavega komin upp og nothæf en vafi er á notagildi þeirra þar sem óllíklegt sé að foreldrar séu að nýta sér þau rétt á meðan er skotist inn og út svo dæmi séu nefnd.

1. **Leikskólalóðin**

Helsta breyting sem fyrirhöguð er á leikskólalóðinni er breyting í takt við þá breytingu að í haust voru börn talsvert yngri að byrja á leikskólanum, þ.e. í takt við stefnu bæjarins að öll börn 12 mánaða og eldri geti átt rétt á leikskólaplássi. Matsmanneskja á vegum Garðabæjar hefur verið að koma og taka út svæðið og er með þetta á sínum snærum sem og almenna úttekt á svæðinu reglulega. Áætlað er að girða af minna svæði, ungbarnasvæði sem á að tryggja öryggi þeirra yngstu sem og gefa þeim eldri afmarkaðra pláss fyrir sig á sama tíma. Guðlaugur spyr hvenær sé von á fullbúnu svæði fyrir þessi yngstu börn. Kristín svarar því að búið sé að mæla og pæla og von á framkvæmdum von bráðar. Engar frekari breytingar á lóðinni fyrirhugaðar fyrir utan þessa breytingu.

Varðandi lóðina að öðru leyti þá hafa komið örfáar kvartanir frá foreldrum um að börnin séu að renna á gúmmímottunum sem búa til brekkuna se liggur eftir lóðinni endilangri og í sumum tilfellum hafa útigallar farið illa. Það er staðreynd að lóðin er orðin þreytt og undir miklu álagi 100 barna dags daglega en engar fyrirhugaðar úrbætur í þeim málum að svo stöddu. Kristín nefnir að stóri pollurinn sem getur myndast á einum stað undir þakinu eigi það til að vera hættulegur þegar safnast mikið vatn í hann þrátt fyrir að börnin elski að sulla þar. Það sé búið að grafa út fyrir frárennsli en það er ekki varanleg lausn svo það verður áfram til skoðunar til að minnka hættuna sem gæti skapast ef lítið barn færi að klifra o.s.frv. Það er samrómur um að vilja frekar losna við þetta heldur en að halda því. Í þessu samhengi nefnir Daði að starfsmenn séu alla jafna duglegir þegar veður er gott að fara út með sullkar þar sem meiri stjórn er á stað og stund.

1. **Framkvæmdaáætlun**

Helga spyr um almenna framkvæmdaáætlun og hvort að slík sé tiltæk sem utanumhald yfir það sem gert er og þarf að gera. Kristín svarar því að Björgvin (umsjónarmaður fasteigna í Gbæ) sé með þetta allt á lista sem snýr að almennu viðhaldi. Alltaf sé gert ráð fyrir ákveðinni upphæð varðandi viðhald og hún segist vona að fataklefamálin verði næst á dagskrá. Það liggur næst við að þau mál séu í forgangi enda ekki gott ef það fer að leka meira. Heyrum meira af gangi þessara mála á vormánuðum.

1. **Önnur mál**

Þá berst talið að öðrum málum og byrjar Kristín á að nefna að farið sé að huga að endurmati, t.d. á námskrá. Það sé hafin vinna við það á deildarstjórafundum en þar sem fyrirhugað er að kynna nýja menntastefnu hjá Garðabæ þá hefur verið ákveðið að bíða örlítið með áframhaldandi vinnu. Helga spyr hvort von sé á þessari nýju menntastefnu fljótlega en Kristín segir enga tímasetningu hafa verið gefna út. Það sé komin einhverskonar tímaáæltunn sem verið að vinna eftir en endanleg dagsetning ekki. Endurmat á námskrá leikskólans er því í vinnslu en hægist á þar til ný menntastefna frá Garðabæ verður kynnt.

Talin er þörf á að foreldrar þurfi áminningu um grímunotkun, margir farnir að slaka allverulega á en Daði minnir á að það sé kannski sniðugt að senda póst þar sem sóttvarnarreglur eru enn í gildi og tilvalið að minna aðeins á mikilvægi þess að vera á tánum í þessum málum. Almennur samrómur um þetta sem og að virða 2ja manna hámark í fataklefa í lok dags en margir virðast ekki fylgja þessu eftir.

Annað frá Daða, varðandi snuð barnanna sem nota þau í hvíldarstund í hádeginu. Að hans vitneskju séu þau öll sett í kassa og hann spyr því um þrif og hvort því gæti mögulega verið ábótavant. Kristín telur að hreinlæti eigi alltaf að vera til staðar og að þessi atriði eigi að vera í lagi en ætlar að athuga það og brýna fyrir starfsfólki þessi hreinlætismál. Daði nefnir möguleikann á því að snuð fari jafnvel bara heim jafnóðum í staðin fyrir að þau séu geymd í leikskólanum ef ekki er hægt að tryggja þetta hreinlæti.

Næst aðeins um Skólapúlsinn, könnun sem foreldrar voru beðnir um að svara varðandi nokkra þætti hvað leikskólann og leikskólastarfið varðar. Mörgum hefur þótt erfitt að svara sumum spurningum þar sem foreldrar hafa verið mun minna með á nótunum hvað starfið almennt varðar. Deildarstjórar hafa þó verið að senda dagsskipulag og fleira til að foreldrar geti fylgst með sem og þessum helstu verkefnum. Upplýsingapóstar hafa borist talsvert óreglulega og sumt hafa foreldrar ekki fengið upplýsingar um. Þetta snýr alfarið að samskiptum við viðkomandi deild og kennara barnsins og er talsvert mikið í höndum foreldra að spyrja frekar meira en minna. Foreldrar verða að leita sjálfir eftir því alla jafna ef það eru spurningar sem þarf svör við, sérstaklega á þessum tímum þar sem bein samskipti foreldra við leikskólann eru minni.

Varðandi af hverju spurningunum var þá ekki breytt og aðlagaðar miðað við aðstæður sé ástæðan sú að til þess að hægt sé að bera niðurstöður saman á milli ára þarf könnunin að vera stöðluð hvað spurningar varða. Í ár sé þó tekið tillit til heimsfaraldurs án þess að spurningum hafi verið breytt.

Helga telur upplýsingaflæðið mjög gott alla jafna, föstudagspóstur, Karellen og lokaðir hópar á facebook. Þar komast flestar upplýsingar til skila en mögulega þurfi að brýna samræmi á milli deilda hvað þetta allt varðar svo foreldrar séu að fá sambærilegar upplýsingar.

Kristín bætir við að lokum varðandi starfsmannamál. Nokkrar af yngri starfsmönnum séu að breyta til og því séu talsverðar breytingar í starfsmannahópnum framundan. Kristín er þó vongóð um að það gangi vel að ráða í þær stöður með vorinu og leyfir okkur að fylgjast með.

Helga nefnir næsta fund og þá tillögu að halda hann fyrir páska, þá með það bak við eyrað að fá fyrst og fremst einhverja mynd af styttingu vinnuvikunnar og hvernig það reynist í þeirri útfærslu sem Akrar samþykku. Samrómur um að stefna á síðustu vikuna í mars.

Helga leggur til tíma fyrir næsta fund og setur upp dagskrá þar sem stytting vinnuvikunnar verður m.a. til umræðu.

Fundi slitið kl. 12:33